b'\n_START_ARTICLE_\nP\xc3\xa4ivi R\xc3\xa4s\xc3\xa4nen\n_START_SECTION_\nTausta\n_START_PARAGRAPH_\nR\xc3\xa4s\xc3\xa4nen vietti lapsuutensa ja nuoruutensa Etel\xc3\xa4-Karjalassa, Joutsenon Konnunsuolla. H\xc3\xa4n kirjoitti ylioppilaaksi Joutsenon lukiosta kuudella laudaturilla vuonna 1978. Vuonna 1984 R\xc3\xa4s\xc3\xa4nen valmistui l\xc3\xa4\xc3\xa4ketieteen lisensiaatiksi Helsingin yliopistosta  ja ty\xc3\xb6skenteli Riihim\xc3\xa4en aluesairaalan sis\xc3\xa4tautien osaston l\xc3\xa4\xc3\xa4k\xc3\xa4rin\xc3\xa4 vuosina 1985\xe2\x80\x931988, yksityisl\xc3\xa4\xc3\xa4k\xc3\xa4rin\xc3\xa4 1988\xe2\x80\x931992 sek\xc3\xa4 valtion ty\xc3\xb6terveysl\xc3\xa4\xc3\xa4k\xc3\xa4rin\xc3\xa4 1992\xe2\x80\x931995.\n_START_SECTION_\nPoliittinen ura\n_START_PARAGRAPH_\nR\xc3\xa4s\xc3\xa4nen oli ensimm\xc3\xa4isen kerran ehdolla vuoden 1991 eduskuntavaaleissa puolueeseen sitoutumattomana ehdokkaana, muttei tullut valituksi. Vuonna 1993 h\xc3\xa4net valittiin Riihim\xc3\xa4en kaupunginvaltuustoon ja vuoden 1995 vaaleissa eduskuntaan. Vuonna 2003 R\xc3\xa4s\xc3\xa4nen valittiin eduskuntaryhm\xc3\xa4ns\xc3\xa4 puheenjohtajaksi ja 2004 puolueen puheenjohtajaksi. Kes\xc3\xa4kuussa 2011 h\xc3\xa4nest\xc3\xa4 tuli Kataisen hallituksen sis\xc3\xa4ministeri._NEWLINE_R\xc3\xa4s\xc3\xa4sen l\xc3\xa4heinen liittolainen on Sari Essayah. Kun Essayah putosi eduskunnasta vuonna 2007, R\xc3\xa4s\xc3\xa4nen palkkasi h\xc3\xa4net puoluesihteeriksi Annika Kokon tilalle. Kokko erosi kristillisdemokraateista hein\xc3\xa4kuussa 2007 ja liittyi elokuussa kokoomuksen j\xc3\xa4seneksi._NEWLINE_R\xc3\xa4s\xc3\xa4sen jyrk\xc3\xa4t kannat muun muassa homoseksuaalisuuteen, naispappeuteen ja aborttiin saivat monet keskeiset puolueen kansanedustajat j\xc3\xa4tt\xc3\xa4ytym\xc3\xa4\xc3\xa4n pois vuoden 2011 eduskuntavaaleista. Puolueen aiempi puheenjohtaja Bjarne Kallis perusteli luopumistaan sill\xc3\xa4, ett\xc3\xa4 provosoituminen esimerkiksi homojen parisuhteista on vienyt huomion t\xc3\xa4rke\xc3\xa4mmilt\xc3\xa4 asioilta kuten tuloerojen kasvulta. My\xc3\xb6s kansanedustaja Kari K\xc3\xa4rkk\xc3\xa4inen n\xc3\xa4ki kristillisdemokraattien muuttumisen uskontopuolueeksi ja moraalinvartijaksi ongelmallisena._NEWLINE_R\xc3\xa4s\xc3\xa4nen sai vuoden 2011 eduskuntavaaleissa 6\xc2\xa0995 \xc3\xa4\xc3\xa4nt\xc3\xa4. R\xc3\xa4s\xc3\xa4sen kampanjakulut olivat ennakkoilmoituksen tehneist\xc3\xa4 eduskuntapuolueiden puheenjohtajista toiseksi pienimm\xc3\xa4t, 18\xc2\xa0053 euroa, joista h\xc3\xa4nen omia varojaan oli 5\xc2\xa0011 euroa. Yksityishenkil\xc3\xb6ilt\xc3\xa4 saatua tukea oli yhteens\xc3\xa4 2\xc2\xa0800 euroa, yrityksilt\xc3\xa4 2 389 euroa ja puolueyhdistyksilt\xc3\xa4 yhteens\xc3\xa4 2 700 euroa. Puolue tuki puheenjohtajaansa 5 153 euroa._NEWLINE_Vaalien j\xc3\xa4lkeen Warkauden Lehti otsikoi \xe2\x80\x9dR\xc3\xa4s\xc3\xa4nen karkottaa \xc3\xa4\xc3\xa4nest\xc3\xa4j\xc3\xa4t\xe2\x80\x9d kertoen Varkauden puolueosaston haluavan ottaa et\xc3\xa4isyytt\xc3\xa4 em\xc3\xa4puolueen vanhoillisiin linjauksiin ja puolueen Pohjois-Savon piirihallituksen j\xc3\xa4sen Jarmo Ihalaisen valittelevan puolueen surkeaa \xc3\xa4\xc3\xa4nisaalista kev\xc3\xa4\xc3\xa4n 2011 vaaleissa. _NEWLINE_R\xc3\xa4s\xc3\xa4nen oli ehdolla vuoden 2014 europarlamenttivaaleissa mutta kristillisdemokraatit eiv\xc3\xa4t saaneet yht\xc3\xa4\xc3\xa4n paikkaa parlamenttiin._NEWLINE_R\xc3\xa4s\xc3\xa4nen ei asettunut ehdolle valittaessa elokuussa 2015 puolueelle puheenjohtajaa.\n_START_SECTION_\nPoliittisia kantoja\n_START_PARAGRAPH_\nR\xc3\xa4s\xc3\xa4nen on eduskuntaty\xc3\xb6ss\xc3\xa4 profiloitunut erityisesti terveydenhuollon ja perhepolitiikan kysymyksiin.\n_START_SECTION_\nAbortti\n_START_PARAGRAPH_\nR\xc3\xa4s\xc3\xa4nen sanoi Paavalin synodin kirkkop\xc3\xa4ivill\xc3\xa4 vuonna 2008, ett\xc3\xa4 vaikka jo 1950-luvulla laillistettiin abortti mm. raiskaus- ja insestitapauksissa ja sittemmin yleisemmin, Raamattu antaa painavat perusteet vastustaa aborttia kaikissa oloissa, koska Jeesuksen ihmisyyden sanottiin alkaneen jo Marian raskaudesta. Ainoa poikkeus olisi valinta \xc3\xa4idin ja siki\xc3\xb6n hengen v\xc3\xa4lill\xc3\xa4. _NEWLINE_Vuonna 1989 R\xc3\xa4s\xc3\xa4nen oli yhdess\xc3\xa4 miehens\xc3\xa4 Niilon, l\xc3\xa4\xc3\xa4k\xc3\xa4ri Pekka Reinikaisen, Leif Nummelan sek\xc3\xa4 Nigel Cameronin kanssa kirjoittamassa kirjaa nimelt\xc3\xa4 Uuden l\xc3\xa4\xc3\xa4ketieteen uhrit, jossa h\xc3\xa4n k\xc3\xa4sittelee aborttia, ihmisarvoa, koeputkilapsia ja vammaisuutta. R\xc3\xa4s\xc3\xa4sen mukaan raskaudenkeskeytys on aina eettinen ongelma, sill\xc3\xa4 siin\xc3\xa4 lopetetaan jo alkanut ihmisel\xc3\xa4m\xc3\xa4. My\xc3\xb6h\xc3\xa4isiin keskeytyksiin liittyy lis\xc3\xa4ksi yhdenvertaisuus- ja perusoikeusongelmia, sill\xc3\xa4 niiss\xc3\xa4 vammaiset lapset asetetaan terveiden kanssa eriarvoiseen asemaan. Suomessa on laillista suorittaa abortti ennen 12. raskausviikkoa ja TEO:n luvalla siki\xc3\xb6n vaikean poikkeavuuden perusteella suoritettua raskaudenkeskeytyst\xc3\xa4 ennen 20. raskausviikkoa. R\xc3\xa4s\xc3\xa4nen on tehnyt useita lakialoitteita, joissa h\xc3\xa4n on vaatinut hallitusta kumoamaan aborttilaista pyk\xc3\xa4l\xc3\xa4, jolla sallitaan vammaisuutta ep\xc3\xa4ilt\xc3\xa4ess\xc3\xa4 my\xc3\xb6h\xc3\xa4iset raskaudenkeskeytykset._NEWLINE_Huhtikuussa 2019 R\xc3\xa4s\xc3\xa4nen piti Yhdysvaltojen kiristynytt\xc3\xa4 abortti-ilmapiiri\xc3\xa4 hyv\xc3\xa4n\xc3\xa4 asiana. Esimerkiksi Kentuckyssa, Georgiassa, Mississippiss\xc3\xa4 ja Ohiossa hyv\xc3\xa4ksyttiin lait, jotka kielt\xc3\xa4v\xc3\xa4t abortin kuudennen raskausviikon j\xc3\xa4lkeen. Alabamassa raiskaus ja insesti eiv\xc3\xa4t lainmuutoksen my\xc3\xb6t\xc3\xa4 kelpaa abortin syyksi, ja laittoman abortin tehnyt l\xc3\xa4\xc3\xa4k\xc3\xa4ri voi saada jopa 99 vuoden vankeusrangaistuksen. R\xc3\xa4s\xc3\xa4nen toivoi Suomeen samanlaista lains\xc3\xa4\xc3\xa4d\xc3\xa4nt\xc3\xb6\xc3\xa4 kuin Alabamassa. H\xc3\xa4n piti aborttilakikiristyksi\xc3\xa4 vastareaktiona New Yorkin lakimuutokselle, jonka my\xc3\xb6t\xc3\xa4 abortti on sallittu viel\xc3\xa4 24. raskausviikolla, ja sen j\xc3\xa4lkeenkin perustellusta syyst\xc3\xa4. V\xc3\xa4est\xc3\xb6liiton toimitusjohtaja Eija Koivuranta tyrm\xc3\xa4si R\xc3\xa4s\xc3\xa4sen puheet aborttilains\xc3\xa4\xc3\xa4d\xc3\xa4nn\xc3\xb6n kirist\xc3\xa4misest\xc3\xa4.\n_START_SECTION_\nElinsiirrot\n_START_PARAGRAPH_\nR\xc3\xa4s\xc3\xa4nen teki vuonna 2009 lakialoitteen, jonka tavoitteena oli lis\xc3\xa4t\xc3\xa4 elinsiirtojen m\xc3\xa4\xc3\xa4r\xc3\xa4\xc3\xa4. Aloitteessa esitet\xc3\xa4\xc3\xa4n luovuttavaksi l\xc3\xa4hiomaisten ja muiden l\xc3\xa4heisten veto-oikeudesta eli mahdollisuudesta vastustaa luovutusta, mik\xc3\xa4 nopeuttaisi elinsiirtotoimintaa. Hallitus antoi asiasta oman esityksen, ja vuonna 2010 lakiin kirjattiin vastaavansis\xc3\xa4lt\xc3\xb6inen muutos.\n_START_SECTION_\nNaiseus ja feminismi\n_START_PARAGRAPH_\nR\xc3\xa4s\xc3\xa4nen pit\xc3\xa4\xc3\xa4 suurena harhana \xe2\x80\x9dfeministist\xc3\xa4 kapinakulttuuria\xe2\x80\x9d, jossa sukupuolten tasa-arvo h\xc3\xa4nen mukaansa v\xc3\xa4\xc3\xa4ristyy samanlaisuuden vaatimukseksi. R\xc3\xa4s\xc3\xa4nen v\xc3\xa4itt\xc3\xa4\xc3\xa4, ett\xc3\xa4 t\xc3\xa4m\xc3\xa4 tuo nykynaisen el\xc3\xa4m\xc3\xa4\xc3\xa4n tuskaa ja tuhoa yht\xc3\xa4 lailla kuin naisen ihmisarvon loukkaukset. H\xc3\xa4nen mielest\xc3\xa4\xc3\xa4n kirkon kannattaisi muistuttaa, ett\xc3\xa4 luomisj\xc3\xa4rjestyksen seurauksena miehell\xc3\xa4 ja vaimolla on erilainen (ei eriarvoinen) asema avioliitossa. R\xc3\xa4s\xc3\xa4nen on sanonut olevansa miesten ja naisten v\xc3\xa4lisen tasa-arvon kannattaja, mutta feminismiin liitet\xc3\xa4\xc3\xa4n h\xc3\xa4nen mukaansa tavoitteita, joita h\xc3\xa4n ei kannata, kuten \xe2\x80\x9dsyntym\xc3\xa4tt\xc3\xb6mien lasten ihmisoikeuksien v\xc3\xa4h\xc3\xa4ttely\xe2\x80\x9d.\n_START_SECTION_\nAvosuhteet ja avioliitto\n_START_PARAGRAPH_\nR\xc3\xa4s\xc3\xa4sen pohjaa perhearvoja koskevat mielipiteens\xc3\xa4 osin Lutherin teksteihin. H\xc3\xa4nen mukaansa avosuhteet ovat huono pohja avioliitolle, koska niiss\xc3\xa4 ei synny sitoumusta suhteen pysyvyydelle. R\xc3\xa4s\xc3\xa4nen kannustaa seurakuntia opettamaan nuorille seksuaalivalistusta, jotka pohjautuisivat \xe2\x80\x9dRaamatun koeteltuihin perhe- ja seksuaaliarvoihin\xe2\x80\x9d. R\xc3\xa4s\xc3\xa4nen toivoo, ett\xc3\xa4 nuori saisi edes kerran kuulla aikuisen perustellusti kertovan, miksi seksi kannattaa s\xc3\xa4\xc3\xa4st\xc3\xa4\xc3\xa4 avioliittoon.\n_START_SECTION_\nHomoseksuaalit\n_START_PARAGRAPH_\nR\xc3\xa4s\xc3\xa4sen mielest\xc3\xa4 homoseksuaalisuus ja sen harjoittaminen on synti\xc3\xa4, eik\xc3\xa4 samaa sukupuolta edustavien v\xc3\xa4lisi\xc3\xa4 avioliittoja tulisi siksi sallia. R\xc3\xa4s\xc3\xa4sen mielest\xc3\xa4 heteroseksuaalinen aviosuhde sis\xc3\xa4lt\xc3\xa4\xc3\xa4 sukupuolisuuden rikkauden ja ytimen: miehen ja naisen erilaisuudesta nousevan j\xc3\xa4nnitteen sek\xc3\xa4 periaatteellisen mahdollisuuden yhteisiin lapsiin. Homoseksuaalisesta suhteesta ja muista \xe2\x80\x9dseksuaalisista poikkeavuuksista\xe2\x80\x9d n\xc3\xa4m\xc3\xa4 h\xc3\xa4nen mukaansa puuttuvat. Virallisen homoliittoinstituution perustaminen ei ole R\xc3\xa4s\xc3\xa4sen mielest\xc3\xa4 vain pienen marginaaliryhm\xc3\xa4n asia, vaan koskettaa syv\xc3\xa4sti koko yhteiskuntaa. Vuonna 2004 R\xc3\xa4s\xc3\xa4nen kirjoitti Luther-s\xc3\xa4\xc3\xa4ti\xc3\xb6lle homoseksuaalisuutta koskevan pamfletin._NEWLINE_R\xc3\xa4s\xc3\xa4nen on vastustanut samaa sukupuolta olevien parien adoptiomahdollisuutta sek\xc3\xa4 naisparien ja yksin\xc3\xa4isten naisten oikeutta hedelm\xc3\xb6ityshoitoihin._NEWLINE_Vuonna 2010 R\xc3\xa4s\xc3\xa4nen vastusti samaa sukupuolta olevien parien yhdenvertaista avioliitto-oikeutta Ylen l\xc3\xa4hett\xc3\xa4m\xc3\xa4ss\xc3\xa4 A2 Teema Homoilta-keskusteluohjelmassa. Vaikka R\xc3\xa4s\xc3\xa4nen oli ohjelmassa mukana yksityishenkil\xc3\xb6n\xc3\xa4 eik\xc3\xa4 luterilaisen kirkon edustajana, ohjelmaa seurasi merkitt\xc3\xa4v\xc3\xa4 eroaalto kirkosta. Kristillisdemokraatit tukivat julkisesti puheenjohtajaansa ja kirkosta eroamisten ohella Suomen Kristillisdemokraattien kerrottiin saaneen Homoillan j\xc3\xa4lkeen yli tuhat uutta j\xc3\xa4sent\xc3\xa4._NEWLINE_Seta ilmaisi Kataisen hallituksen muodostuttua ep\xc3\xa4ilev\xc3\xa4ns\xc3\xa4 R\xc3\xa4s\xc3\xa4sen kykenev\xc3\xa4isyytt\xc3\xa4 toimia sis\xc3\xa4ministerin\xc3\xa4. Vuonna 2010 Jyv\xc3\xa4skyl\xc3\xa4n Seta uhkasi nostaa oikeusjutun kolumnista, jossa Pride-kulkuetta arvosteltiin \xe2\x80\x9dprovokaatioksi\xe2\x80\x9d. R\xc3\xa4s\xc3\xa4nen syytti Setaa sananvapauden vaarantamisesta._NEWLINE_R\xc3\xa4s\xc3\xa4nen kritisoi kes\xc3\xa4kuussa 2019 kirkkoa Pride-tapahtumaan osallistumisesta. R\xc3\xa4s\xc3\xa4nen pohti Twitter-julkaisussaan: Miten kirkon oppiperusta, raamattu, sopii yhteen sen kanssa, ett\xc3\xa4 h\xc3\xa4pe\xc3\xa4 ja synti nostetaan ylpeyden aiheeksi?. Julkaisun yhteyteen R\xc3\xa4s\xc3\xa4nen oli liitt\xc3\xa4nyt kuvan Raamatun tekstist\xc3\xa4, jossa kerrotaan miesten ja naisten \xe2\x80\x9dluonnollisesta yhteydest\xc3\xa4\xe2\x80\x9d. H\xc3\xa4n my\xc3\xb6s julkaisi arkkipiispa Tapio Luomalle avoimen kirjeen, jossa esitti huolensa siit\xc3\xa4, ett\xc3\xa4 kirkko oli ilmoittautunut Priden viralliseksi kumppaniksi. R\xc3\xa4s\xc3\xa4sen kannanottojen my\xc3\xb6t\xc3\xa4 kirkosta erosi l\xc3\xa4hip\xc3\xa4ivin\xc3\xa4 satoja ihmisi\xc3\xa4. Poliisi aloitti elokuussa 2019 R\xc3\xa4s\xc3\xa4sen Twitter-viesteist\xc3\xa4 esitutkinnan.\n_START_SECTION_\nMaahanmuutto\n_START_PARAGRAPH_\nEnnen ministeriksi nousemistaan R\xc3\xa4s\xc3\xa4nen kritisoi Suomen maahanmuuttopolitiikkaa ep\xc3\xa4onnistuneeksi. Vuonna 2010 R\xc3\xa4s\xc3\xa4nen sanoi, ett\xc3\xa4 Suomen tulisi valita tarkemmin ne pakolaiset, joita maahan otetaan ja etsi\xc3\xa4 ryhmi\xc3\xa4, joiden integroituminen kulttuurisesti ja uskonnollisesti on helpompaa, esimerkiksi vainottuja kristittyj\xc3\xa4. Maahanmuuttoasioista vastaavana sis\xc3\xa4ministerin\xc3\xa4 R\xc3\xa4s\xc3\xa4nen on kuitenkin vaatinut Suomen vastaanottamien kiinti\xc3\xb6pakolaisten m\xc3\xa4\xc3\xa4r\xc3\xa4n lis\xc3\xa4\xc3\xa4mist\xc3\xa4. R\xc3\xa4s\xc3\xa4nen haluaisi ottaa lis\xc3\xa4\xc3\xa4 pakolaisia etenkin Syyriasta.\n_START_SECTION_\nPoliittiset virkanimitykset\n_START_PARAGRAPH_\nVuonna 2010 (STT 20.2.2010) R\xc3\xa4s\xc3\xa4nen ilmoitti yksiselitteisesti vastustavansa poliittisia virkanimityksi\xc3\xa4. R\xc3\xa4s\xc3\xa4st\xc3\xa4 kuitenkin syytettiin poliittisesta virkanimityksest\xc3\xa4, kun h\xc3\xa4n syyskuussa 2012 nimitti sis\xc3\xa4ministeri\xc3\xb6n kansliap\xc3\xa4\xc3\xa4llik\xc3\xb6ksi P\xc3\xa4ivi Nergin, joka oli ollut kristillisdemokraattien j\xc3\xa4sen, ja samaa virkaa haki joidenkin mielest\xc3\xa4 viisi huomattavasti kokeneempaa henkil\xc3\xb6\xc3\xa4. R\xc3\xa4s\xc3\xa4nen kiisti syyt\xc3\xb6kset.\n_START_SECTION_\nUskonto\n_START_PARAGRAPH_\nHein\xc3\xa4kuussa 2013 R\xc3\xa4s\xc3\xa4nen puhui kansanl\xc3\xa4hetysp\xc3\xa4ivill\xc3\xa4 Kankaanp\xc3\xa4\xc3\xa4ss\xc3\xa4 ja kehotti ihmisi\xc3\xa4 seuraamaan Raamattua, vaikka se olisi ristiriidassa lain kanssa. Sis\xc3\xa4ministerin\xc3\xa4 tuolloin toimineen R\xc3\xa4s\xc3\xa4sen lausunto aiheutti runsaasti keskustelua ja johti kirkosta eroamisiin.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nR\xc3\xa4s\xc3\xa4nen on naimisissa teologian tohtori Niilo R\xc3\xa4s\xc3\xa4sen kanssa. Heill\xc3\xa4 on viisi lasta. Lapsista Saara oli mukana politiikassa Riihim\xc3\xa4en kaupunginvaltuuston j\xc3\xa4senen\xc3\xa4 kaudella 2008\xe2\x80\x932012. Vuoden 2012 kunnallisvaaleissa Riihim\xc3\xa4en valtuustoon valittiin R\xc3\xa4s\xc3\xa4sen toinen tyt\xc3\xa4r, Esteri.'